Statny minister za justicu a Europu
Dr. Jürgen Martens
Krótkobiografija
Rodźeny Mnichowčan, kotryž wot dźesateho žiwjenskeho lěta sem w Čornym lěsu wotrosće, nastupi 1981 po abiturje a ciwilnej słužbje studij prawnistwa w Freiburgu a wotpołoži tam swój prěni statny eksamen. Po druhim statnym eksamenje 1990 dósta w Lörrachu přizwolenje jako prawiznik. Hišće w samsnym lěće přepołoži swoje srjedźišćo žiwjenja a skutkowanja do Sakskeje a załoži tu swój powołanski a swójbny puć. Dr. Martens bydli ze swojej swójbu w Meerane. Wot 1991 je wón ženjeny, jeho synaj wotrostujetaj w Meerane. Hižo w časach NDR bě přez partnerstwo městow Lörrach a Meerane kontakty k swojej nětčišej domiznje nawjazał. W septembrje 1990, hišće po NDRskim Zakonju za prawiznikow, staji tam próstwu na přizwolenje skutkowanja jako prawiznik. Wot toho časa skutkowaše jako samostatny prawiznik w nadlokalnej socieće z ćežišćemi w hospodarskim prawje kaž tež při poradźowanju a zastupowanju lokalnych korporacijow. W lěće 2000 promowowaše dr. Martens na uniwersiće w Freiburgu na doktora prawow (dr. jur.).
Swoje doktorske dźěło pisaše pola prof. dr. Klausa Tiedemanna na temu „Subventionsbetrug zum Nachteil der Europäischen Gemeinschaften“ (Subwenciske jebanje na škodu Europskich zhromadnosćow). Swoju politisku karjeru nastupi dr. Martens 1976 ze zastupom do FDP a do Němskich młododemokratow. Wot 1983 bě wón čłon Młodych liberalnych a tam mjez druhim w rozšěrjenym zwjazkowym předsydstwje a w krajnym předsydstwje FDP Badensko-Württembergskeje angažowany. Wot 2001 je dr. Martens při FDP Sakskeje wosebje za programowe dźěło zamołwity a nawjedowaše před wólbami do krajneho sejma 2004 a 2009 programowu komisiju strony. Wot 2003 je dr. Martens čłon krajneho předsydstwa FDP Sakskeje, wot 2006 tohorunja wokrjesny předsyda FDP Kamjeničanskeho kraja resp. wot 2010 w Cwikawje a wot 2007 zastupowacy krajny předsyda. Wón bě nimo toho 2005 załoženski předsyda Zjednoćenstwa liberalnych juristow w swobodnym staće. Wot znowazaćehnjenja FDP do Sakskeho krajneho sejma w lěće 2004 přisłuša dr. Martens frakciji FDP. W štwórtej legislaturnej dobje bě wón mj.dr. jeje nutřkowno- a prawnopolitiski rěčnik a sobustaw nutřkowneho wuběrka, wuběrka za wustawu, prawniske a europske naležnosće kaž tež čłon 2. přepytowanskeho wuběrka.
hrv_Latn lim_Latn szl_Latn szl_Latn szl_Latn